Broj: 711-I-1498-M-121/23-02-19

Zagreb, 07. srpnja 2023.

 **ZLATKO FILIPOVIĆ**

 **ravnatelj Zavoda za prostorno uređenje**

 **Koprivničko-križevačke županije**

**Predmet: mišljenje na zahtjev obveznika Zlatka Filipović,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je, dana 27. lipnja 2023. pod brojem 711-U-5198-M-121/23-01-4, zaprimilo zahtjev za mišljenjem koji je podnio obveznik Zlato Filipović, ravnatelj Zavoda za prostorno uređenje Koprivničko-križevačke županije.

U podnesenom zahtjevu obveznik postavlja upit ima li kao ravnatelj Zavoda, sukladno Zakonu o izmjenama i dopunama Zakona o prostornom uređenju („Narodne novine“, broj 67/23) pravo na materijalna prava kao što su božićnice, uskrsnice, regresi i slično.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 14. sjednici održanoj 07. srpnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 7. d) Zakona o sprječavanju sukoba interesa („Narodne novine, broj 143/21, dalje u tekstu ZSSI) propisano da je obveznicima zabranjeno primiti dodatnu naknadu za poslove obnašanja javnih dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano.

Uvidom u odredbe Zakona o izmjenama i dopunama Zakona o prostornom uređenju Povjerenstvo je utvrdilo kako je u čl. 26. stavku 6. Zakona propisano da za vrijeme obnašanja dužnosti ravnatelji zavoda za prostorno uređenje županije odnosno Grada Zagreba imaju pravo na plaću te ostala materijalna i druga prava iz radnog odnosa u skladu s općim aktima javne ustanove. Stavkom 7. istoga Zakona propisano je da se na prava i obveze ravnatelja zavoda za prostorno uređenje županije odnosno Grada Zagreba koje nisu utvrđene tim Zakonom ili općim aktima javne ustanove primjenjuje posebni zakon kojim se uređuje sprječavanje sukoba interesa.

Slijedom navedenog, a s obzirom da Zakon o izmjenama i dopunama Zakona o prostornom uređenju Povjerenstvo propisuje iznimku od zabrane propisane člankom 7. d) ZSSI-a Povjerenstvo ističe kako obveznik Zlatko Filipović, ravnatelj Zavoda za prostorno uređenje Koprivničko-križevačke županije ima pravo na ostvarivanje materijalnih i drugih prava koja, temeljem općeg akta navedene javne ustanove, ostvaruju i ostali zaposlenici Zavoda.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Zlatku Filipoviću, elektroničkom dostavom
2. Objava na internetskoj stranici Povjerenstva
3. Pismohrana